I. Štefanec, poslanec: (2009-10-28):
Dámy a páni, škandály súčasnej vlády spôsobili niečo, čo sme tu doteraz ešte nemali, vo futbalovej terminológii taký prvý hetrik, dosiahol ho pán minister Štefanov, čo je iste slušný výsledok v silnej konkurencii veličín súčasnej vlády. Pôsobenie súčasného ministra výstavby a regionálneho rozvoja je ďalším dôkazom, že Robert Fico nie je v žiadnom prípade silný premiér. Ak by ním bol, určite by sa nestrápňoval so žltými kartami a následným strkaním hlavy do piesku pri megaškandáloch ministra financií. Ani by sa nestaval za zdiskreditovaného ministra spravodlivosti, ktorý verejne klamal a udržoval priateľské mafiánske vzťahy. No a nečakal by takmer rok na vyvodenie politickej zodpovednosti za nástenkový škandál a nepovyšoval by spoluautora tohto megaškandálu za ministra. Vieme, že viacnásobné konštatovanie porušenie zákona konštatoval Najvyšší kontrolný úrad aj Úrad pre verejné obstarávanie a nedávno dokonca aj Európska komisia, ktorá nám odmietla preplatiť už premrhaných 11 mil. eur. Harakiri predsedu Fica v tomto megaškandále tiež stojí za zmienku. Ešte 22. apríla tohto roku tu, v tejto snemovni, vláda pod jeho vedením nás všetkých presviedčala o tom, že zmluva je v poriadku, ale už o deň neskôr, 23. apríla, rozhodla o jej zrušení. Premiér Fico opakovane dokazuje, že ani náhodou nie je schopný vyvodiť zodpovednosť za tieto nehorázne rozkrádačky. Možno sa nakoniec dočkáme aj návrhu na vyznamenanie pre pána ministra, možno by neprekvapil nejaký osobitný rad za poctivosť. Dnešná kríza na Slovensku sa prejavuje predovšetkým ako kríza vládnutia. Odhalila v plnej nahote neschopnosť vládnych politikov reagovať rýchlo a účinne. Krízou vládnutia ľudí, ktorí prehajdákali nagazdované a dnes je ich jedinou činnosťou plytvanie. Namiesto snáh o podporu tých, ktorí tvoria pracovné miesta, a tých, ktorí chcú pracovať, dnes len bezradne zadlžujú všetkých občanov, najmä strednú vrstvu. A obľúbenou formou sa pri neschopnosti šetriť stala donedávna nenávidená forma PPP projektov, ktorej vplyv na verejné financie doteraz nepoznáme a zrejme tento vplyv bude nedozerný. Pokračujúce plytvanie verejných zdrojov a utajovanie informácií, ako napr. zmluvy na novú atómovú elektráreň či nový ropovod, ale stále i škandál s emisiami, ktorého podrobnosti nepoznáme, sa tak stalo oficiálnou vládnou politikou. Účet tejto vlády narástol do rekordných rozmerov. Dnes už občania majú absolútne jasno, kto to zaplatí, len a len oni, predovšetkým stredná vrstva, ktorá drží našu krajinu. Vedľa na prebiehajúcej schôdzi Národnej rady, dámy a páni, boli schválené tri zákony, ktoré ľuďom zvyšujú dane, a naviac odmietnutý bol návrh reformy odvodov, ktorý som predkladal, ktorý mohol zvýšiť príjem pre 98 % zamestnancov. Čakanie, že celosvetové oživenie bude znamenať automatický návrat ku nášmu rastu, je len veľkou, veľkou ilúziou, podľa dnešných rozhodnutí bude Slovensko vyzerať v blízkej budúcnosti. Dnešné Slovensko zažíva len a len zlé správy, rekordný nárast nezamestnaných, aj keď premiér ešte tento rok tvrdil, že údajne sa nás kríza nedotkne, zhoršujúce sa, a pritom drahšie služby štátu v zdravotníctve či školstve, ale predovšetkým dramatický prepad v morálke. Svedčia o tom bez výnimky všetky medzinárodné porovnávania, podľa ktorých sa stav v našej krajine rapídne zhoršuje. Za všetky mi dovoľte uviesť porovnanie korupcie a klientelizmu podľa Svetového ekonomického fóra, kde sa Slovensko umiestnilo na 127. mieste zo 133 hodnotených krajín. Jasne najhorší medzi všetkými európskymi krajinami sme dopadli a za nami a pred nami sa lepšie umiestnili krajiny ako Burundi, Uganda či Zimbabwe. Napriek všetkým zlým správam, ale mám, dámy a páni, aj nejaké dobré správy predsa. Vďaka opozičným aktivitám, médiám i vďaka mnohým statočným ľuďom sa z dnešných nehoráznych rozkrádačiek podarilo zachrániť nemalé peniaze. Na to by sme nemali tiež zabúdať. Doteraz sa podarilo zachrániť aspoň 1,5 mld. v kauze TIPOS, 33 mld. v nástenkovom tendri a ďalšie miliardy pri priamom predaji emisií podozrivej garážovej firme. A za dobrú správu považujem aj to, že už len 7,5 mesiaca a ľudia sa budú môcť vyjadriť. My, dámy a páni, tu, v tejto snemovni, sa môžeme vyjadriť už zajtra. Pre mňa je toto vyjadrenie absolútne jasné. Ďakujem pekne. (Potlesk.)